ÅRSBERETNING FOR IL TYRVING

 FOR VIRKSOMHETSÅRET 01.01.10-31.12.10

FRIIDRETT OG ORIENTERING

Hovedstyret gratulerer gruppene og de enkelte utøverne med et nytt godt år! Gruppene drives meget bra av dyktige og engasjerte tillitsvalgte og trenere. Det ble oppnådd en rekke gode resultater av utøvere fra friidretts- og orienteringsgruppen.

Friidrettsgruppa har befestet Tyrvings posisjon som en ledende klubb i de aldersbestemte årsklasser. Gruppa har også utøvere som har representert Norge, og utøvere som har hevdet seg med strålende resultater i løpet av året. Fredrik Amundgård er verdens beste diskoskaster under 21år, Kristin Sundsteigen ble norgesmester i kule, og Morten Haave ble norgesmester i stille høyde.

Under årets UM i friidrett i Molde, ble Tyrving kåret til mesterskapets beste klubb, etter å ha vunnet hele 7 gullmedaljer! Gruppa har oppnådd en rekke medlajer i NM for senior og junior, inne og ute, og er kåret til beste klubb i UM, Lagseriefinalen, DnBNOR Tyrvinglekene og Norway Games.

Friidrettsgruppa har arrangert en rekke stevner, derav som vanlig DnBNORTyrvinglekene som er det største barne- og ungdomsarrangementet i Norge. Nytt av året er Fornebuløpet som er et mosjonsarrangement som arrrangeres i samarbeide med Snarøya Sportsklubb og Friidrettens venner.

Orienteringsgruppa oppnådde til sammen 5 NM/HL medaljer. Flere løpere representerte Norge i VM, EM, og WC. I de store stafettene ble det meget gode resultater for herrene, nr 12 i Tiomila og nr 6 i Jukola.. Gruppa har rekruttert nye løpere – med rekordoppslutning på rekruttkurset. Treningsoppleggene har vært meget gode, med stor oppslutning fra ungdommer på hovedtreningene og en del egne treninger for de satsende juniorene og seniorene (TET). Turorientering for barn har fortsatt mange deltakere og gir et pent overskudd, mens interessen for Flaggspretten er dalende.

Orienteringsgruppa har i år for første gang arrangert Ivar O-løpet på Høymyr, et løp sponset av Ivar Oppsal. Gruppa har også arrangert rekruttløp, AB-karusell og Skolesprint.

Bærum kommunes idrettsstipend i 2010 ble tildelt Katarina Mögenburg og Ingunn Hultgreen Weltzien

Audun Hultgreen Weltzien er uttatt i NOF’s elitegruppe.

Kristoffer og Rolf Stavers Minnepokal for 2010 blir tildelt Kristin Sundsteigen som er årets norgesmester i kule Hun har vært suveren i Norge i år, satte norsk årsbeste og klubbrekord under EM for lag og var dessuten juniormester.

**HOVEDSTYRET**

Hovedstyret har i 2010 bestått av:

Alf Pettersen Leder

Camilla Børresen Nestleder

Dag Kolberg Leder av orienteringsgruppen

Einar Drabløs Leder av friidrettsgruppen

Unni Holm Leder av klubbhusstyret (første halvår)

Kristine Hjellup Horne (fra oktober 2010)

Nina Kolberg Varamedlem

Marianne Njåstein Varamedlem

Revisorer har vært Ole Røste og Bjørn Henning Grandal.

I 2010 er det avholdt 5 ordinære hovedstyremøter hvor oppfølging av økonomien i gruppene og hoved-styret har hatt høy prioritet. Hovedstyret har ansvaret for klubbhuset samt engasjementet i Stiftelsen Bærum Idrettspark. Hovedstyret har videre ansvaret for tilrettelegging av web sider for gruppene. Gruppene står selv for innholdet.

Hovedstyret ansvarer for at gruppene sørger for politiattest for alle trenere og andre med kontakt med barn og ungdom.

**Tyrving, representert i andre overordnede verv:**

Hovedstyret konstaterer med tilfredshet at mange av våre medlemmer også i 2010 har innehatt mange viktige tillitsverv innenfor idretten.

Fra Hovedstyret har følgende representert Tyrving:

 Stiftelsen Bærum Idrettspark Erik Bølling

Fra Friidrettsgruppen har følgende representert Tyrving :

 NFIF/Statistikk- og rekordutvalget Jo Nesse, Morten Haave

 NFIF/Teknisk komite Jo Nesse

 AFIK/styreleder Jofrid Holter

 AFIK/styremedlem og leder

 Ungdomsutvalget Morten Haave

 AFIK/medlem idrettsutvalg og

 varamedlem styret Ketil Osholt

 AFIK/valgkomiteen Einar Drabløs

Fra O-gruppen har følgende representert Tyrving:

 NOF/visepresident Svein S Jacobsen

 IOF/IT-commission Henning Spjelkavik

 AOOK/Leder teknisk råd Berit Danielsen

 AOOK/treningsrådet Henning Spjelkavik

 AOOK/valgkomiteen Alf Pettersen

ØKONOMI

# Som nevnt innledningsvis har Hovedstyret prioritert å følge opp gruppenes økonomi, og på styremøtene er derfor de periodiske økonomirapportene gjennomgått. Gruppenes og Hovedstyrets regnskaper føres nå etter bruttometoden.

**Friidrettsgruppens** økonomi har i 2010 vært meget tilfredsstillende. Regnskapet viser et overskudd på

kr 82 693 mot et underskudd på kr 139 256 foregående år. Det var budsjettert med et underskudd på kr 185 000.

# **Orienteringsgruppens** regnskap viser et overskudd på kr 87 058 mot et underskudd på kr 161 468 foregående år. Det var budsjettert med et underskudd på kr 42 000.

**Hovedstyret** har i 2010 hatt et driftsoverskudd på kr 56 568, mot et overskudd på kr 40 450 foregående år, og et budsjettert underskudd på kr 11 000. Det er avsatt kr 50 000 til vedlikehold av klubbhuset.

**IL Tyrving**

Det konsoliderte regnskapet for **IL Tyrving** for 2010 viser et overskudd på kr 226 319. Likviditets-reserven ved årsskiftet var kr 2 191 360. 2010 har derved vært et meget positiv år økonomisk, og IL Tyrving har pr. 31.12.10 fortsatt et meget positivt økonomisk ståsted.

I 2010 er det innført en ordning med momskompensasjon for idrettslag. Denne beregnes som en prosentsats av lagets brutto omsetning. For Tyrving ga dette et tilskudd på kr 120 504, noe som utgjør en betydelig andel av gruppenes og lagets overskudd. Tilskuddet et fordelt på gruppene og hovedstyret i henhold til deres brutto omsetning.

Grasrotandelen ble innført i 2009 som en ny inntektskilde fra Norsk Tipping som en kompensasjon for bortfall av tidligere automatinntekter. Spillere velger selv hvilken klubb / lag som skal tildeles 5% av deres spilleinnsats. 56 spillere hadde ved årsskiftet registrert IL Tyrving som mottaker av deres Grasrotandel, noe som har gitt kr 13 215 i inntekt (kr 8 815 er bokført i 2010, restbeløpet bokføres når det utbetales i 2011). Dette er et positivt bidrag, men et lavt beløp sammenlignet med de tidligere automatinntektene. Grasrotandelen ser ut til å favorisere publikumsidrettene (les fotball) som får en svært stor andel av inntektene. I Bærum har bare 25% av spillerne valgt mottaker av deres grasrotandel. Det bør derfor være potensial for en økning av inntektene.

# For nærmere informasjon og detaljer henvises til komplett regnskap med noter som er vedlagt årsberetningen.

# **ADMINISTRASJON**

Kirsten Larsen er fra 01.01.2009 ansatt med ansvar for regnskapsføring for gruppene og hovedstyret samt konsolidert regnskap ved årsskiftet og medlemsregistrering. Hun utarbeider videre søknader om offentlige tilskudd. Hennes ansettelse som daglig leder for hovedstyret ble avviklet i 2008. Hun er i tillegg engasjert som daglig leder i friidrettsgruppa.

Som følge av nye krav fra Brønnøysundregisterene kan vi nå bare være registrert med et organiasjonsnummer. Dette innebærer også en konsolidering av alle ansettelser og lønnsutbetalinger under samme org.nummer, og dermed noe økte utbetalinger av arbeidsgiveravgift.

**MEDLEMSUTVIKLINGEN**

**Oversikten over medlemsutviklingen de siste fem årene viser følgende tall:**

|  |  |  |  |  |  |  |
| --- | --- | --- | --- | --- | --- | --- |
|  | **2005** | **2006** | **2007** | **2008** | **2009** | **2010** |
| Registrerte medlemmer pr. 31.12. | 755 | 800 | 810 | 800 | 778 | 772 |

**Fordelingen av medlemmene på alder og kjønn viser følgende:**

|  |  |  |  |  |  |  |
| --- | --- | --- | --- | --- | --- | --- |
|  | **2005** | **2006** | **2007** | **2008** | **2009** | **2010** |
| **Antall medlemmer 0-12 år** | 158 | 171 | 179 | 172 | 166 | 175 |
| **Antall medlemmer 13-16 år** | 127 | 153 | 161 | 163 | 156 | 159 |
| **Antall medlemmer fra 17 år** | 470 | 476 | 470 | 465 | 452 | 438 |

**Gruppevis fordeling:**

|  |  |  |  |
| --- | --- | --- | --- |
|  | **2008** | **2009** | **2010** |
| Friidrett | 456 | 432 | 439 |
| Orientering | 322 | 306 | 297 |
| Støttemedlemmer | 42 | 40 | 36 |

Enkelte medlemmer er registrert både i friidrett- og orienteringsgruppen.

INFORMASJONSVIRKSOMHET

Nye internettsider er tatt i bruk av gruppene. Disse har en bedre design og mer moderne uttrykk. Den største fordelen er at publiseringsløsningen er vesentlig enklere slik at flere kan publisere innhold til sidene. Hovedstyrets side gjenstår å oppdateres.

Hovedstyret anser at gruppene benytter Internet-sidene på en god og aktiv måte.

Hovedstyrets arbeid med løsning for et felles digitalt arkiv er ikke videreført i år, men det anbefales at neste styre tar opp dette igjen.

Også i 2010 har IL Tyrving og dets utøvere, aktiviteter og stevner fått mye omtale i ulike media som for eksempel Asker & Bærums Budstikke og Aftenposten. Profileringen betyr mye for våre medlemmer og for våre samarbeidspartnere, samt ikke minst mye for rekruttering av nye utøvere til idrettene våre.

**KLUBBHUSET**

Etter årsmøtet i 2010 besto husstyret av leder Unni Holm (representant i Hovedstyret), Per Kristian Ekeberg og Bjørn Erik Brustad. Unni Holm gikk ut av klubbhusstyret i mai. Hun ble erstattet av Kristine Hjellup Horne som gikk inn i denne rollen i oktober.

I mai var det vaske- og ryddedugnad med god deltakelse fra gruppene. Gruppene ble betalt med kr 100 pr. time for fremmøtte vaskehjelpere.

Leieavtalen med Sandvika Fjordturer ble avviklet pr 31.10. De leier nå tilgang til toaletter, dusj og kjøkken, foreløpig frem til 31.10.2011.

Grete Roede v/ Borghild Stenbro avsluttet sin leie av møtelokaler som følge av at de har fått egne lokaler i Sandvika.

Øvrige leieavtaler med Telenor Mobil, Bærum Idrettsråd, og Bærum Cycleklubb løper videre inn i 2011.

Bærum Sportsklubb leier garderoben til enkelte av sine hjemmekamper, og leide garderober da deres egne ble pusset opp siste vinter. Det er diskutert en utvidet avtale om garderobeleie. BSK tenkes da å leie garderobene for all tiden disse er ledige, og å ha ansvar for vasking, etc. Prinsippene for en leieavtale er avklart, men omfang av bruk og pris for dette gjenstår å diskutere.

Friidrettsgruppa har igjen etablert kontor i klubbhuset. Hovedstyret håper dette kan bidra til at friidrettsgruppa igjen knyttes sterkere til klubbhuset.

Klubbhuset benyttes denne vintersesongen til trening 3 dager i uken (2 dager friidrett, 1 dag orientering).

Som følge av utskifting av lederen for klubbhusstyret er det ikke gjennomført noen oppgradering av møbler eller annet utstyr. Gjjenom høsten har det vært en rekke feil i det tekniske (elektriske) anlegget.

Hovedstyret har avsatt kr 50 000 til nødvendig vedlikehold på årets regnskap, og foreslår at det budsjetteres med ytterligere kr 45 000 for en oppgradering av huset i 2011. Teknisk tilstand bør prioriteres, og om mulig utskifting av møbler i det store rommet i 2 etg.

**KIOSKEN PÅ KADETTANGEN**

Sven Rivertz hadde ansvaret for driften av kiosken på Kadettangen også i 2010 - noe som ga Tyrving inntekter på kr 32 500. Bærum Sportsklubb og Tyrving eier hver sin halvpart av kiosken.

**STIFTELSEN BÆRUM IDRETTSPARK**

Bærum Kommune har tegnet kontrakt for byggingen av Bærum Idrettspark, der tørrhallene ferdigstilles i et første byggetrinn. Byggingen vil starte høsten 2011, og ferdigstilles våren 2013. Dette vil gi en meget god løsning for friidretten.

IL Tyrving er representert i Stiftelsen Bærum Idrettspark ved Erik Bølling.

## **KONKLUSJON**

Året 2010 har i store trekk vært et svært positivt år for IL Tyrving. Hovedstyret vil gjerne benytte anledningen til å takke alle våre aktive for meget god innsats og for den positive måten de har representert IL Tyrving på.

Samtidig vil vi også takke alle som har hatt tillitsverv i 2010 samt alle som har bidratt til gjennomføringen av treningsaktivitetene, store og små o-løp og friidrettstevnerstevner og andre aktiviteter i IL Tyrvings regi i dette året for vel utført arbeid.

En stor takk overbringes herved også til våre samarbeidspartnere, sponsorer og annonsører for verdifull støtte. Deres tilskudd gir et grunnlag for at vi blant annet også framover kan tenke offensivt og legge aktive planer for våre utøvere i årene som kommer.

Vi vil også takke Kirsten Larsen for vel utført arbeid, positiv holdning og meget godt samarbeid i 2010.

Vi ønsker alle våre idrettsutøvere og tillitsvalgte lykke til i 2011!

Sandvika, 02.02.2011

Alf Pettersen Camilla Børresen

Dag Kolberg Einar Drabløs Kristine Hjellup Horne